Diari Oficial de la Generalitat Valenciana


Sumari del DOGV 9615, del 12-06-2023 (2023/6242)

RESOLUCIÓ de 31 d maig de 2023, del secretari autonòmic d'Educació i Formació Professional, per la qual es determina el procediment de selecció per a la realització d'estades en empreses, entitats i centres formatius de la Unió Europea per a professorat de Formació Professional i Ensenyaments de Règim Especial.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9615

Data del DOGV
:   12-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6242


Data del document
:   31-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 31 d maig de 2023, del secretari autonòmic d'Educació i Formació Professional, per la qual es determina el procediment de selecció per a la realització d'estades en empreses, entitats i centres formatius de la Unió Europea per a professorat de Formació Professional i Ensenyaments de Règim Especial. [2023/6242]  
L'alumnat de Formació Professional i Ensenyaments de Règim Especial cursa estudis que el capaciten per a adquirir competències professionals de molt alta qualificació. Dins de la seua preparació és de summa importància la formació tècnica en empreses que aferme les competències adquirides, i que ha de ser integral per a augmentar aquestes competències dins d'un món cada vegada més globalitzat, i com a part d'aquesta és fonamental el coneixement d'altres idiomes i establir mecanismes perquè aquest alumnat puga rebre-la a la Unió Europea. A conseqüència d'això, també el professorat ha d'estar preparat per a poder impartir aquesta formació, i és necessari que des de l'Administració es facilite l'adequada capacitació en el seu àmbit professional.  
Els avanços dins de tots els camps professionals, tecnològics, mediambientals i socials fan que l'exigència de formació per als nous professionals siga molt alta, i, per tant, per a les persones que els han de formar. Així mateix, dins d'una Europa en constant moviment, l'alumnat ha d'adquirir eines que li permeten un desenvolupament professional en qualsevol dels països de la Unió Europea, i és necessari plantejar aquestes estades formatives per a professorat, que els permeten aconseguir habilitats en la seua àrea professional que complementen les que ja tenen.  
Les estades formatives en empreses i entitats són una oportunitat per al professorat. Aquestes els permeten conéixer l'organització dels processos productius o de serveis i les relacions sociolaborals en el seu àmbit, així com observar i exercir funcions pròpies de la professió. Aquestes estades complementen també la seua preparació, i faciliten que puguen actualitzar i ampliar els seus coneixements en un context formatiu diferent i en una llengua de treball que els permet potenciar la seua competència professional.  
Per tot això, la Conselleria d'Educació, Cultura i Esport ofereix places per a la realització d'estades formatives en empreses, entitats i centres de formació de qualsevol país membre de la Unió Europea, mitjançant una convocatòria dirigida al professorat que imparteix cicles formatius de Formació Professional i d'Ensenyaments de Règim Especial, de centres educatius de la Comunitat Valenciana sostinguts amb fons públics.  
Aquesta convocatòria s'emmarca dins dels objectius generals i específics marcats pel Fons Social Europeu Plus (FSE+) en els quals es pretén aconseguir, mitjançant les mobilitats d'alumnat i professorat, elevats nivells d'ocupació i una protecció social justa, contribuint així a aconseguir la transició a una economia ecològica i digital.  
  
La present actuació podrà estar cofinançada per la Unió Europea a través del Fons Social Europeu Plus (FSE+) de la Comunitat Valenciana, en el marc del nou Programa operatiu 2021-2027, atenent els objectius específics establits en el Reglament (UE) 2021/1057 del Parlament Europeu i del Consell, de 24 de juny de 2021, pel qual s'estableix el Fons Social Europeu Plus (FSE+) i pel qual es deroga el Reglament (UE) 1296/2013, entre els quals es troben la millora de la qualitat, inclusivitat, eficàcia i pertinència per al mercat laboral dels sistemes d'educació i formació, també mitjançant la validació de l'aprenentatge no formal i informal, per a donar suport a l'adquisició de competències clau, incloses les capacitats empresarials i digitals, i promovent la introducció de sistemes de formació dual i de formació d'aprenents, també la promoció d'aprenentatge permanent, en particular mitjançant oportunitats per a tots de millora i reciclatge flexibles de les capacitats tenint en compte les capacitats empresarials i digitals, una millor previsió dels canvis i nous requisits de capacitats, tenint en compte les necessitats del mercat de treball, facilitant les transicions professionals i promovent la mobilitat professional, i fomentar la inclusió activa a fi de promoure la igualtat d'oportunitats, la no-discriminació i la participació activa, i millorar l'ocupabilitat, en particular per als grups desfavorits. A través d'aquest últim, es compleix amb el que s'estableix com a objectiu polític 4, Una Europa més social i inclusiva, per mitjà de l'aplicació del Pilar europeu de drets socials, article 5 del Reglament de disposicions comunes, i es garanteix el que s'estableix tant en la Llei orgànica 3/2007, de 22 de març, per a la igualtat efectiva de dones i homes, i la Llei 6/2022, de 31 de març, de modificació del text refós de la Llei general de drets de les persones amb discapacitat i de la seua inclusió social, aprovat per l'RDL 1/2013, de 29 de novembre, per a establir i regular l'accessibilitat cognitiva i les seues condicions d'exigència i aplicació.  
S'inclouen, a més, accions executades en el marc del capítol de l'FSE+ en règim de gestió compartida, per a aconseguir els objectius específics a què es refereix l'apartat 1 de l'article 4 del reglament esmentat, l'FSE+ procurarà contribuir als altres objectius estratègics enumerats en l'article 5 del Reglament (UE) 2021/1060, i en particular, i per al fi de la present actuació, els objectius relatius a una Europa més intel·ligent, mitjançant el desenvolupament de capacitats relatives a l'especialització intel·ligent, capacitats relatives a les tecnologies facilitadores essencials, la transició industrial, la cooperació sectorial sobre capacitats i l'emprenedoria, la formació d'investigadors, les activitats en xarxa i associacions entre institucions d'educació superior, els centres d'educació i formació professional, els centres d'investigació i tecnològics i les empreses i agrupacions d'empreses, i el suport a les microempreses i a les pimes i a l'economia social […].  
L'objectiu d'aquesta convocatòria és afavorir de manera eficaç el desenvolupament de competències per a l'activitat professional en un context cultural diferent, fomentar el plurilingüisme i actualitzar les competències específiques en el seu sector professional.  
En virtut del que s'ha exposat, i vistes les funcions que em són atribuïdes en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i l'article 6 de la Llei 40/2015, d'1 d'octubre, de règim jurídic del sector públic, resolc:  
  
Primer. Objecte  
La present resolució té per objecte determinar el procediment de selecció de professorat que imparteix cicles formatius de Formació Professional i Ensenyaments de Règim Especial, de centres educatius de la Comunitat Valenciana sostinguts amb fons públics, per a la realització d'estades formatives en empreses o organismes equiparats, i en centres formatius de qualsevol dels països de la Unió Europea.  
  
  
Segon. Programa Euro Trainee\_professorat  
La Conselleria d'Educació, Cultura i Esport, mitjançant la Direcció General de Formació Professional i Ensenyaments de Règim Especial, organitza mobilitats de professorat a uns altres països de la Unió Europea denominades Euro Trainee\_professorat. Aquest programa té com a finalitat la realització, per part d'aquest professorat de Formació Professional i Ensenyaments de Règim Especial, d'estades formatives en empreses o organismes equiparats, i en centres formatius de qualsevol dels altres països de la Unió Europea, per a l'adquisició de competències específiques en sectors estratègics, i establir contactes per a col·laborar en xarxa des dels centres i promoure així la seua dimensió internacional.  
  
Tercer. Finançament  
Les despeses derivades del desenvolupament del programa Euro Trainee podran ser susceptibles de cofinançament a través del Programa de Fons Social Europeu Plus (FSE+) de la Comunitat Valenciana en el marc del Programa operatiu 2021-2027.  
  
Quart. Requisits del professorat sol·licitant  
1. Impartir docència en un cicle formatiu de Formació Professional o d'Ensenyaments de Règim Especial, d'un centre educatiu sostingut amb fons públics de la Comunitat Valenciana.  
2. Comptar amb la corresponent llicència de la direcció del centre en què preste els seus serveis per a assistència a conferències, seminaris, congressos i jornades. Aquesta autorització es considerarà atorgada pel mer fet de presentar la direcció del centre el tràmit de sol·licitud de participació en el programa.  
3. Serà responsabilitat de la persona beneficiària complir els requisits d'accés de tipus sanitari o administratiu que requerisca el país de destinació i la realització de qualsevol tràmit previ necessari per a la seua estada en aquest país.  
  
Cinqué. Característiques de les mobilitats en empreses, entitats o centres educatius de la Unió Europea  
1. Les mobilitats seran dels següents tipus:  
a) Estades en empreses o organismes equiparats d'un altre país membre de la Unió Europea, amb una duració d'una setmana.  
b) Formació relacionada amb les competències professionals d'algun dels cicles que s'estiga impartint, en centres formatius d'un altre país membre de la Unió Europea, amb una duració variable d'1 a 3 setmanes.  
2. La Direcció General de Formació Professional i Ensenyaments de Règim Especial valorarà especialment les estades o formacions relacionades amb sectors estratègics de la Comunitat Valenciana, com ara indústria, sostenibilitat, disseny, TIC, àrees socials i salut.  
3. Les mobilitats s'assignaran mentre que hi haja disponibilitat de places.  
  
Sisé. Forma i termini de presentació de les sol·licituds  
1. La informació de les places disponibles per a participar en el programa Euro Trainee es publicarà cada tres setmanes en l'apartat corresponent de la web de la Conselleria d'Educació, Cultura i Esport:  
https://ceice.gva.es/va/web/formacion-profesional/euro-trainee  
2. El termini per a presentar la candidatura a les places oferides serà de cinc dies naturals des de la seua publicació.  
3. El professorat que desitge participar en el procediment de selecció per a la realització del programa Euro Trainee haurà de comunicar-ho a la direcció del seu centre educatiu, que serà la que presente la sol·licitud. Per a això disposarà d'un tràmit en OVICE, l'Oficina Virtual d'Educació.  
4. En la sol·licitud electrònica, el centre haurà d'indicar la següent informació:  
- Dades de la persona participant.  
- Plaça o places a les quals presenta la seua candidatura.  
- En cas que els entregue la persona sol·licitant, certificats d'idiomes o certificat de l'Escola Oficial d'Idiomes o entitat reconeguda com que es troba cursant formació per a obtindre'ls.  
- Si és el cas, nombre d'hores que la persona sol·licitant imparteix setmanalment en anglés.  
5. En aquesta sol·licitud s'haurà d'aportar la següent documentació en format PDF:  
a) Curriculum vitae en format Europass redactat en anglés.  
b) Si és el cas, còpia compulsada dels certificats oficials acreditatius del nivell de coneixement dels idiomes estrangers que es presenten per a la seua baremació:  
- Certificat d'estar cursant o d'haver superat els diferents nivells dels ensenyaments d'idiomes, expedit per les escoles oficials d'idiomes, amb equivalència al nivell corresponent del Marc europeu comú de referència.  
- Certificat expedit per les universitats del sistema educatiu espanyol i les institucions nacionals i estrangeres que es recullen en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana.  
c) Carta de motivació redactada, si pot ser, en anglés, indicant els motius de tipus professional que l'han portat a sol·licitar en concret cada plaça.  
6. El professorat que desitge participar en el procediment de selecció podrà també suggerir algun lloc en el qual realitzar les mobilitats. Per a això, haurà de fer una proposta formal a la comissió de selecció enviant un missatge de correu electrònic al compte lzlgrezlqzb@vgx.ct. El missatge inclourà un breu informe en el qual es justifique la idoneïtat de la destinació juntament amb les dades de contacte de l'entitat o institució corresponent. Una vegada comprovada la idoneïtat de la mobilitat proposada i establit el contacte amb l'entitat de destinació, aquesta plaça eixirà oferida juntament amb la resta de les mobilitats per a poder ser adjudicada en concurrència competitiva.  
7. La presentació de la sol·licitud implica el coneixement i l'acceptació del procediment de la present convocatòria. Contra la decisió d'adjudicació de places es podrà interposar un recurs en un termini de tres dies naturals. Aquest recurs serà resolt pel director general de Formació Professional i Ensenyaments de Règim Especial.  
8. L'ús dels mitjans telemàtics per a participar en el procediment comporta el consentiment de la persona sol·licitant per al tractament de les dades de caràcter personal que siguen necessàries per a la tramitació del procés, d'acord amb la normativa vigent.  
  
Seté. Procediment de confirmació d'assignació de cada plaça  
1. Una vegada finalitzat el termini de recepció de sol·licituds de les places oferides, es reunirà la comissió de selecció per a baremar les candidatures presentades, i assignarà cada plaça a la persona sol·licitant que obtinga major puntuació.  
2. L'assignació realitzada de cada plaça es comunicarà a la persona seleccionada, així com a la primera suplent.  
3. Les persones seleccionades hauran de respondre en el termini de tres dies naturals al missatge de correu electrònic enviat per la Direcció General de Formació Professional i Ensenyaments de Règim Especial, acceptant o renunciant a la plaça assignada. En el cas de no respondre a aquest missatge dins del termini i en la forma escaient, s'entendrà que es renuncia a la plaça assignada, i es procedirà a assignar aquesta a la primera suplent o a les successives, en ordre, fins que quede coberta.  
4. Una vegada acceptada la plaça, a la persona beneficiària se li podrà sol·licitar la realització d'un depòsit en la secretaria del seu centre. Aquest depòsit servirà com a fiança per a garantir la correcta participació en la mobilitat assignada, i signarà la seua recepció qui exercisca la vicedirecció del centre o, si no n'hi ha, la persona de l'equip directiu que designe la direcció del centre. La fiança es destinarà a pagar les despeses ocasionades en cas de renúncia injustificada de la persona participant, i es tornaran els diners restants quan es realitze la corresponent liquidació. En cas de completar-se la mobilitat o no fer-se per motius justificats de força major, aquesta quantia serà retornada íntegrament a la persona participant en finalitzar el període previst per a la seua realització.  
  
Huité. Funcions del centre educatiu participant en el programa Euro Trainee\_professorat  
En el centre educatiu participant en el programa Euro Trainee, la persona que ostente la vicedirecció, o el membre de l'equip directiu designat a aquest efecte, serà la persona de contacte amb la Direcció General de Formació Professional i Ensenyaments de Règim Especial respecte al programa. Correspon a aquesta persona:  
- Assessorar el professorat durant tot el procediment de selecció, així com al llarg de tota l'estada al país de destinació.  
- Recollir, si és el cas, l'import de la fiança que cada persona participant en una mobilitat haja de deixar depositada en la secretaria del centre.  
- Lliurar, si n'hi ha, el romanent de l'import de la fiança a la persona que haja renunciat injustificadament a una mobilitat confirmada, una vegada liquidades les despeses originades per la seua renúncia.  
- Retornar, si és el cas, l'import íntegre de la fiança a la persona que haja gaudit d'una mobilitat de manera completa o quan no s'haja pogut fer per motius justificats de força major, una vegada finalitzat el període de temps requerit.  
  
Nové. Criteris de valoració de les sol·licituds del professorat  
1. La comissió de selecció valorarà la documentació presentada segons els següents criteris:  
a) Curriculum vitae Europass: es valorarà l'adequació del perfil de la persona candidata a la plaça sol·licitada amb un màxim de 3 punts.  
b) Carta de motivació: es valorarà la motivació de la persona candidata respecte a la plaça sol·licitada amb un màxim de 3 punts.  
Qualificació final. La comissió de selecció estendrà una acta de les reunions setmanals en les quals valore les candidatures presentades a cada plaça, la qualificació final de la qual serà l'obtinguda de la suma dels apartats a) a b) indicats. Aquesta qualificació s'indicarà amb dues xifres decimals, fins a un màxim de 6 punts.  
  
Desé. Comunicacions  
Totes les comunicacions relacionades amb el programa Euro Trainee es realitzaran a través del correu electrònic facilitat en la sol·licitud.  
Onzé. Comissió de selecció  
1. Amb la finalitat de valorar les sol·licituds presentades per a cadascuna de les places convocades, es crea la comissió de selecció, el funcionament de la qual es regirà pel règim previst per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic.  
2. La seua composició serà la següent:  
- Presidència: el director general de Formació Professional i Ensenyaments de Règim Especial o persona en qui delegue.  
- Vocalies:  
- Una persona en representació de la Subdirecció General de Formació del Professorat.  
- La persona encarregada de coordinar els programes europeus del Servei d'Investigació, Cultura Digital i Programes Europeus o persona en qui delegue.  
- Una persona en representació del Servei d'Investigació, Cultura Digital i Programes Europeus, que actuarà com a secretari o secretària.  
3. La comissió de selecció tindrà en compte per a l'assignació de places les següents consideracions:  
a) Les places s'adjudicaran a les persones sol·licitants seleccionades en funció de la puntuació obtinguda.  
b) En cas d'empat, s'utilitzaran com a criteris de desempat els següents, en l'ordre indicat:  
1) Domini de l'anglés i de qualsevol dels idiomes oficials del país la mobilitat del qual se sol·licita, que haurà d'acreditar-se adjuntant el certificat pertinent. Es considerarà per a cada idioma únicament el certificat de major nivell que es presente i s'atorgarà, amb un màxim total en aquest apartat de 20 punts, la següent puntuació:  
- Nivell B1: 5 punts  
- Cursant formació per a acreditar el nivell B2: 7 punts  
- Nivell B2: 8 punts  
- Nivell C1: 9 punts  
- Nivell C2: 10 punts  
2) Docència impartida en anglés. Es valoraran les hores lectives que setmanalment impartisca la persona sol·licitant en anglés, atorgant-se la següent puntuació:  
- Menys de 4 hores: 2 punts  
- Entre 4 i 6 hores: 4 punts  
- Més de 6 hores: 6 punts  
3) Sorteig  
4. La persona a la qual no s'haja assignat cap plaça podrà presentar-se a les següents convocatòries d'oferta de places que es realitzen en el programa.  
5. Una vegada assignada una plaça a una persona, es desestimaran la resta de les peticions que haja realitzat en aquesta mateixa convocatòria.  
6. En cas que una persona que ja haja gaudit d'una mobilitat en el marc del programa torne a sol·licitar una plaça, se li assignaran d'ofici zero punts i quedarà automàticament com a última suplent, i només podrà gaudir d'aquesta mobilitat en el cas de no haver-hi una altra persona candidata a aquesta plaça. Si hi ha més d'una persona en aquesta situació, s'usaran com a criteris de desempat els indicats en aquest mateix apartat.  
  
Dotzé. Reconeixement  
D'acord amb el que s'estableix en l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i per l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitze el funcionariat docent que imparteix ensenyaments no universitaris de la Comunitat Valenciana, la Subdirecció General de Formació del Professorat reconeixerà i certificarà la participació en el programa Euro Trainee com a estada formativa amb un total de 30 crèdits.  
  
  
València, 31 de maig de 2023.- El secretari autonòmic d'Educació i Formació Professional: Miguel Soler Gracia.